ບັນດາຄະນະຜູ້ແທນອາຊຽນເດີນທາງຮອດ ນະຄອນຫຼວງວຽງຈັນ ເພື່ອເຂົ້າຮ່ວມກອງປະຊຸມ ຫົວໜ້າ ຕມ ອາຊຽນ
ບັນດາຄະນະຜູ້ແທນຕຳຫຼວດກວດຄົນເຂົ້າ-ອອກ ເມືອງປະເທດໃນອາຊຽນ ໄດ້ເດີນທາງຮອດ ນະຄອນຫຼວງວຽງຈັນ ສປປ ລາວ ໃນວັນທີ 20 ພະຈິກ 2017 ເພື່ອເຂົ້າຮ່ວມກອງປະຊຸມ ຫົວໜ້າກົມຕຳຫຼວດກວດຄົນເຂົ້າ-ອອກເມືອງ ແລະ ຫົວໜ້າພະແນກກົມກົງສູນກະຊວງ ການຕ່າງປະເທດ ອາຊຽນ ຄັ້ງທີ່ 21 ທີ່ ສປປ ລາວ ໄດ້ຮັບກຽດເປັນເຈົ້າພາບທີ່ຈັດຂື້ນໃນລະຫວ່າງ 20-25 ພະຈິກ 2017 ໂດຍການຕ້ອນຮັບຂອງ ພັທ ສາຍສະໜິງ ສີວິໄລ ຫົວໜ້າກົມຕຳຫຼວດກວດຄົນເຂົ້າ-ອອກເມືອງ, ກົມໃຫ່ຍສັນຕິບານ ກະຊວງປ້ອງກັນຄວາມສະຫງົບ ພ້ອມດ້ວຍຄະນະ ຢູ່ໂຮງແຮມແລນມາກ ແມ່ຂອງຣີເວີໄຊ.
ບັນດາຄະນະຜູ້ແທນ ທີ່ມາຮອດນະຄອນຫຼວງວຽງຈັນ ໃນນີ້ມີ ສສ ຫວຽດນາມ ນຳໂດຍ ພົຈວ ເລຊວນວຽນ ຫົວໜ້າກົມຕຳຫຼວດ-ກວດຄົນເຂົ້າອອກເມືອງ ກະຊວງຕຳຫຼວດ ສສ ຫວຽດນາມ ຜູ້ແທນຣາດສະອານາຈັກກຳປູເຈຍ, ຄະນະຜູ້ແທນປະເທດ ບູໄນ, ອິນໂດນີເຊຍ, ມາເລເຊຍ, ມຽນມາ, ຟີລິປິ່ນ ແລະ ສິງກະໂປ.
ພັທ ສາຍສະໜິງ ສີວິໄລ ໄດ້ກ່າວສະແດງຄວາມຍິນດີຕ້ອນຮັບບັນດາຄະນະຜູ້ແທນແຕ່ລະປະເທດໃນອາຊຽນ ທີ່ເດີນທາງເຂົ້າຮ່ວມກອງປະຊຸມໃນຄັ້ງນີ້ ເຊິ່ງໃນກອງປະຊຸມ ບັນດາຄະນະຜູ້ແທນຕຳຫຼວດກວດຄົນເຂົ້າ-ອອກເມືອງ ແລະ ພະແນກກົມກົງສູນກະຊວງການຕ່າງປະເທດອາຊຽນ ຈະໄດ້ປຶກສາຫາລື ການກວດຄົນເຂົ້າ-ອອກເມືອງ, ການສືບຂ່າວຕຳຫຼວດກວດຄົນເຂົ້າ-ອອກເມືອງອາຊຽນ ແລະ ປຶກສາຫາລືກ່ຽວກັບການສຶກສາຄວາມເປັນໄປໄດ້ຂອງວີຊາລວມອາຊຽນ.